  Виталий Пронин «Silent Woo Goore» - валтӥсь удмурт группа, кызьы пусйизы уноез СМИ-ос - кыкетӥ интые потӥз Европаысь пичи калыкъёслэн «Евровидение» ӵошатсконазы. Со ортчиз Италиысь Удине городын. Улӥын сётӥськомы сайлентвугуръёслэсь итальян палъёсы вуылэмзы сярысь мадемъёссэс.…Удине каре шедён понна нырысь ик Венецие вуоно вал. Кык час ӵоже самолётэн лобыса, аэропортын милемыз пумитаз тушо воргорон. Тусыз - Егор Летов но Джон Леннон куспын. Англи кылын туж ӝог вераськыны ӧдъяз: сайлентвугуръёс пӧлысь гитаристлы но - англи кылэз кӧня ке но тодӥсьлы - эсьмаса, сое валаны туж секыт йӧтӥз. Валамы одӥгзэ: со тодэ асьмелэсь «Граждан оборона» но «Аквариум» группаосмес. Эх, дас минут ӵоже ми сое та кылъёсты шонер вераны дышетӥмы. Озьы-а, тазьы-а но, вольытлэсь вольыт автобанэтӥ ми ширтӥмы Удине каре. Сюрес кузя тодӥмы на: отын улӥсез 90 сюрс...Городэ вуыса, ма соку ик син азямы йӧтӥз? Отель котыре люкаськемын бомжъёс. Но соос сокем яркыт но чылкыт дӥсяськемын - амалтэк туспуктэме шуккем потӥз! Кӧтъёсмы сюмало: авиарейс ӝегамен, ӝытазезэ сиськытэк кылимы. Но таиз - чыры-пырыос. Валтӥсез, эшъёс, ми Италиын!  Одӥг нунал - кык учыр Нырысетӥез. Нуназе бере куинь час котырын ортчиз бадӟым саундчек - крезьгуро арбериослэсь куаразэс пуктон. Тодэ вайытон вылысь: ӵошатсконэ пыриськыны ӧтемын вал Европаысь 12 коллектив. Шуг-секытъёс кылдӥзы тани ма бордын: котькуд группалэн вал сьӧраз ваем аслаз техрайдерез (кырӟанъёсмес быдэстыны кулэ луись инструментъёс). Одӥгез группа сцена вылын шудыны вуттэ гинэ, ужрадэз нуисьёс калыкен вераськон куспын мукетызлы коллективлы дасяськоно ни - 2-3 минут ӵоже. Та дыр куспын вуттоно вал инструментъёсты лэзьыны-радъяны, соослэсь куаразэс ог-огзылы тупатыны. Ӟечен пусъеммы потэ конкурсэз радъясьёсты - уже кыскиллям зэмос профессионалъёсты: техникъёсты, куарая режиссёръёсты. Соос котькуд группалы, пал кыл но вератэк, юрттӥськизы. Такем бадӟым ужез ми палэнысен гинэ ӧвӧл, пуш ласянь но дунъяны быгатӥмы. Тау соослы, угось куаралэсь чузъяськемзэ радъятэк, уг пӧрмо ӟеч концертъёс.Репетициос, куара пуктон, огыр-бугыр бызьылонъёс шокчыны маза ӧз сётэ ке но, Удине каретӥ поръялскыны вуттӥмы ик. Со туж пичи город вылэм. Но отын но вань, мае учкыны. Котькулы син азямы луоз городлэн вашкала вакытысь утиськыса кылем шорсюлмыз, сюбег урамъёс, уйлы пытсаськись укноосын лапег коркаос, соослэн нырысетӥ этажъёсазы интыяськем дуно бутикъёс.Удинеын отельын дыр но аспӧртэм ортчиз кадь. Кыӵе ке дезориентация кадь луиз: кӧлэмысь сайкаськод - уй кадь на, но изем уг поты ни. Укноосты усьтӥськод - шунды сиос синъёсты суто. Вӧсь...Кыкетӥез. Со нуналэ ик ӝыт милемыз концерт сётыны куризы Чивидале-дель-Фриули карын. Со Удине городлэсь 20 иськемлы палэнын интыяськемын, Италилэн одӥгез административной шорсюлмыз луэ. Жаляса верано, Чивидале-дель-Фриули городэн мургес тодматскыны милемлы ӧз кылды.Концерт сётӥмы «Ристори» театрын. Ми сяна, шудӥзы-веразы Норвегиысь Rollfa, Швейцариысь Rezia Ladina но Италиысь BK Evolution группаос. Тунсыко потӥз Rollfa группалэн шудэмез. Соос быдэстӥзы ска но регги стилен кырӟанъёссэс. Эсьмаса, милям но, партерын пукисьёслэн, эктэммы потыны кутскиз. Бӧрысь тодӥмы ни: Rollfa-ослэн кырӟанъёссы саам кылын вылӥллям. Малпамы: респект тӥледлы, фин-угоръёс. Сюлэм тэтчыны дась Шугъяськонмы йылыны ӧдъяз генпрогонын - конкурс азьын валтӥсь репетициын. Курон пуктӥзы: шудоно вань сюлмысь но зэмос концертын кадь - жюрилэн, пе, котькуд команда сярысь малпанэз мед кылдоз.Судейство сярысь вератэк кельтыны уг луы. Куара сётон понна котькуд командаысь быдэн одӥг адямиен быръемын вал - соос ик пыриськозы  коллективъёслы дунъет сётонэ. Валамон, асьсэ группазы понна куара сётыны соос ӧз быгатэ. Удмуртъёслэсь куара сётонэ ӧтемын вал шаерамы тодмо луэм “Авиатор” клублэн кивалтӥсез Антон Янцен. Но пӧртэм мугъёсъя со милемын ӵош Италие лобӟыны ӧз быгаты. Ӵошатсконэз радъясьёс асьсэ адямизэс ӵектӥзы. Зэмзэ вераса, ми ӧм ик тодэ, кин со. Шуизы, кышномурт.Репетиция бере кӧня ке шутэтскыса, дыртӥмы Удине городысь валтӥсь объектэ -  «Teatro Giovanni da Udine» театре. Ӵапак отын тани-тани ӧсъёссэ вӧлъяны кулэ «Евровидение» ӵошатскон. Театрлэн юртэз паймытӥз. Группаысьтымы бас-гитарист Анатоль Галиханов - архитекторлы дышетскем пияш - юртэз улӥысеныз йылозяз учкыса, ӟуч кылын вазиз:  «Модернизм новой волны с реверансом к деконструктивизму». Театр паймытӥз милемды ӟеч акустикаеныз, вӧл-вӧл залэныз.Сцена вылэ потон черодын «Silent Woo Goore» группа берпуметӥезлэсь азьвылгес тупаз. Тани вуиз Икс час. Сюлэм гадьысь тэтчыны дась. Тани милесьтым потонмес ялӥзы. Азьлань! Ми кыдамы!Сцена вылын шудэммес-кырӟаммес пӧлысьтымы нокин но уг тоды ни кадь: ваньмыз кытчы ке ышиз-тӧлӟиз... Но шудӥмы вань сюлмысь, кӧтмы тырымон-веськамон. Синйылтӥмы: кырӟан вискамы залын калык но лачак люкаськем, эсьмаса, туйнаськемын. Сцена вылысь берпуметӥез команда кошкем бере жюрие пырисьёс ог ӝыны часлы нимаз кариськизы. Омырын лӧсъяськиз возьман мылкыд.  Асьмеды кытчы карыны валатэк, дыртӥмы Noid группаысь эшъёсмы доры - Россиысь та ӵошатсконэ вуэмъёс пӧлын кыкетӥез коллектив, кырӟало вепс кылын, Карелилэсь данзэ утё. Соосын рос-прос кенешыны ик ӧм вуэ, милемыз ӧтизы йылпумъянъёс лэсьтыны.Интернет пыр куара сётонын ми укмысэтӥ инты басьтӥмы. Кызьы валэктӥзы бӧрысь, ӵошатсконлэн сайтэз глючить карыны кутскем, жюрилэн ёзчиосыз куара сётонэз валаса ик вуттӥлямтэ. Озьы-а, тазьы-а но, огъя йылпумъянъёс лэсьтыны кулэ вал судьяослэн коллегизы. Жюрие пырисьёс огез бӧрсьы мукетыз сцена вылэ потаны кутскизы но кин понна куара сётэмзэс шараязы. Та ваньмыз возьматӥськиз бадӟым экран пыр. 6 points (очко), 8 points, 10 points, 12 points - ялӥз жюри, соос бӧрсьы - ужрадэз нуисьёс. Зэмос  бадӟым «Евровидение» сюрид, кожалод.Куараослэн лыдзыя ми нырысь-валысь нырысетӥ интыын мынӥмы. Но жюриысь берлоосыз адямиос сцена вылэ потэм бере суред воштӥськиз: одӥгез милемлы дунъет сётонлэсь палэнтэмын вал (угось жюрие удмуртъёслэсь быръемын), нош кыкетӥез дунъясь милемлы одӥг очко но ӧз пукты. Озьы вормисе потӥз мукетыз группа. Куспамы - кык куара. Но ми таизлы но туж шумпотэмын вал ини! Тыршеммылэн емышез ушъямонлэсь но ушъямон! Озьы ке но сюлэммес кӧня ке бичатӥз нырысетӥ интылэн ныр ултӥмы син куспын лобемез. Но сыӵе мылкыдмы, зэмзэ вераса, ӝог тӧлӟиз. Кыкетӥ инты! Европаысь группаос пӧлын! Кин малпаз вал! Группамы понна та номырин воштонтэм бадӟым вамыш. Ми кужмо луимы, кыдамы, будӥмы!«Liet International 2011» ӵошатсконлэн йылпумъянъёсыз:1. Janna Eijer, 83 куара2. Silent Woo Goоre, 81 куара3. Coffeeshock Company, 80 куара4. Macanta, 77 куара5. Siroka, 70 куара6. Aoife Scott, 63 куара7. Rezia Ladina, 55 куара8. Skama La Rede, 52 куара9. Noid, 40 куара10. Cuntra Lum, 35 куара11. Rolffa, 32 куара12. Priska, 28 куара P.S. Со сяна, «Silent Woo Goore» яратоно группамес ӟечкыласькомы на «Дунне Адями» ӵошатсконын вормисе потэменыз! Йылпумъяськиз со та нуналъёсы. «SWG»-ос тужгес но трос куара люказы. Зэмзэ но, удмурт культурамес азинтонын-ӝутонын соослэн тыршемзы номырин ӵошатонтэм. Вормонъёс тӥледлы!  Дасяз Антонио Теги: Фин-угордунне  